蔡州葉翰林寄示近詩次韻八首 諸葛莱
作者：程俱
朝代：宋

paragraphs: 三雄未辨誰朱紫，祇有群狙聊作使。
卧龍偃蹇正躬耕，一飽但知藜藿美。
平生習氣故難盡，品藻蕪菁傳錦里。
投醪飲河真有味，置薤留根何足比。
要知茹草可終身，肯作染羮搖食指。
公今嘯諾坐堂上，方丈盈前寧少此。
戲持微草調諸傖，筆勢滔滔下南紀。
云亭漫吏食不足，幾欲送窮煩鬰壘。
拔毛蒸瓠當家鶩，潄石枕流徒厲齒。
因公始識武侯鯖，蓋地何當似芣苢。